b'\n_START_ARTICLE_\nIngenting\n_START_PARAGRAPH_\nIngenting (kirjaimellisesti suom. Ei mik\xc3\xa4\xc3\xa4n) on toimisto- ja asuinalue l\xc3\xa4hell\xc3\xa4 Tomtebodaa Huvudstan koillisosassa, Solnassa Ruotsissa. _NEWLINE_Alue ja sen viereinen mets\xc3\xa4 Ingentingskogen on nimetty Karlbergin linnan r\xc3\xa4lssitilan Ingenting mukaan. Monen kes\xc3\xa4n ajan tilalla asui taiteilija Johan Tobias Sergel, ja my\xc3\xb6s Carl Michael Bellman on asunut siell\xc3\xa4. Kaksi 1700-luvun rakennusta purettiin 1980-luvun alussa Tomtebodan postiterminaalin rakentamisen yhteydess\xc3\xa4. _NEWLINE_Ingenting-nimen alkuper\xc3\xa4 on kiistanalainen. Sittemmin myytiksi osoittautuneiden v\xc3\xa4itteiden mukaan Bellman tai jopa Kustaa III olisi ollut nimen takana. Nykyisin jo kadonnut maatila oli historiallisesti yhteydess\xc3\xa4 entiseen B\xc3\xa5lstomta-yksikk\xc3\xb6\xc3\xb6n, jonka pohjoisosassa sijainnut, my\xc3\xb6hemmin maatilaksi kehittynyt Tomtebodan kyl\xc3\xa4 rakennettiin keskiajalla. Joidenkin nimist\xc3\xb6tutkijoiden mukaan Ingenting-nimi voi olla B\xc3\xa5lstomta-nimen synonyymin nimi. 1980-luvulla ja 2000-luvulla tehtyjen kaivausten aikana tehtiin viikinkiaikaisia muinaisl\xc3\xb6yt\xc3\xb6j\xc3\xa4 Ingentingskogen-mets\xc3\xa4n alueella. _NEWLINE_Tukholman kansanpuisto sijaitsi vuosina 1911\xe2\x80\x931927 Ingentingin mets\xc3\xa4ss\xc3\xa4. Tuolloin kansanomaisesti nimell\xc3\xa4 "Tingsan" tunnettu puisto tarjosi k\xc3\xa4vij\xc3\xb6illeen tanssi- ja teatterilavoja. _NEWLINE_Vuosina 1933\xe2\x80\x931937 Valtion bakteriologinen laboratorio rakennutti alueelle kolmisenkymment\xc3\xa4 rakennusta 400 metri\xc3\xa4 maatilasta pohjoiseen, kuten p\xc3\xa4\xc3\xa4rakennuksen, laboratoriot, el\xc3\xa4intallit ja el\xc3\xa4inklinikat. Suurimman osan suunnitteli arkkitehti Gunnar Asplund, ja alue on yksi Ruotsin merkitt\xc3\xa4vimmist\xc3\xa4 varhaismodernistisen arkkitehtuurin n\xc3\xa4ytteist\xc3\xa4.  _NEWLINE_Polisen-korttelissa rakennettiin vuosina 1963\xe2\x80\x931965 silloiselle Valtion poliisikoululle opetustiloja. Poliisikoulutus siirrettiin kuitenkin S\xc3\xb6rentorpiin. Tukholman metron laajentuessa nopeasti esikaupunkeihin vuonna 1975 entisess\xc3\xa4 Ingentingskogenissa avattiin uusi metroasema, jolle oli annettu uusi nimi V\xc3\xa4stra skogen (suom. L\xc3\xa4nsimets\xc3\xa4). Metroaseman ymp\xc3\xa4rilt\xc3\xa4 mets\xc3\xa4 on p\xc3\xa4\xc3\xa4s\xc3\xa4\xc3\xa4nt\xc3\xb6isesti kaadettu rakentamisen tielt\xc3\xa4. Maatilan paikalle valmistui vuosina 1980\xe2\x80\x931983 Tomtebodan postiterminaali. _NEWLINE_Vuonna 2010 hyv\xc3\xa4ksytyn uuden asemakaavan mukaan aluetta t\xc3\xa4ydennysrakennetaan 700 asunnolla ja 48 000 neli\xc3\xb6metrill\xc3\xa4 toimistotilaa. Vuonna 2013 Turvallisuuspoliisi muutti uuteen p\xc3\xa4\xc3\xa4konttoriinsa Ingentingiin.'